KIRJALLINEN KYSYMYS E-2591/01 esittäjä(t): Benedetto Della Vedova (TDI) komissiolle. INPDAPin ja Telecom Italia S.p.A:n väliset yksityiset neuvottelut, jotka koskevat sopimusta puhelinpalvelukeskuksen perustamisesta.



Virallinen lehti nro 081 E , 04/04/2002 s. 0193 - 0194



KIRJALLINEN KYSYMYS E-2591/01 esittäjä(t): Benedetto Della Vedova (TDI) komissiolle (26. syyskuuta 2001) Aihe: INPDAPin ja Telecom Italia S.p.A:n väliset yksityiset neuvottelut, jotka koskevat sopimusta puhelinpalvelukeskuksen perustamisesta Julkishallinnon virkamiehiä koskevan italialaisen sosiaalivakuutuslaitoksen INPDAPin hallintoneuvosto antoi 20. joulukuuta 2000 tekemällään päätöksellä nro 1352 luvan tehdä sopimus Telecom Italian kanssa puhelinpalvelukeskuksen (call center) perustamiseksi. Päätös tehtiin yksityisten neuvottelujen jälkeen. Päätöksessä ei mainita säännöksiä, joilla tätä menettelyä voitaisiin perustella. Hallintoneuvosto mainitsi asetuksen nro 157/1995 7 artiklan 2 kohdan d alakohdasta, jossa hyväksytään urakoiden myöntäminen yksityisin neuvotteluin, jos odottamattomien tapahtumien aiheuttaman kiireellisyyden vuoksi ei voida soveltaa julkista tarjouskilpailua, yksityistä tarjouspyyntöä, tarjouskilpailua tai yksityisiä neuvotteluja, joiden yhteydessä ilmoitus sopimuksesta julkistetaan. Samassa alakohdassa todetaan myös, että tällaiset poikkeukselliset olosuhteet eivät missään tapauksessa saa johtua sopimuksen tekevästä viranomaisesta. Tähän asetukseen viittaaminen ei kuitenkaan vaikuta asianmukaiselta, koska tehtäviä, joita puhelinpalvelukeskuksen tulisi kiireellisesti hoitaa, on jo hoidettu monta vuotta ja lisäksi ne edellyttävät tietopankin mukauttamista, jota ei voi tehdä nopeasti. Lisäksi, vaikka oletettaisiin, että kysymys olisi kiireellisestä tilanteesta, sen aiheuttajana vaikuttaisi olevan sopimuksen tekevä viranomainen, mikä merkitsee yhden laissa säädetyn edellytyksen rikkomista (sitä paitsi INPDAPin valvontaneuvosto oli pyytänyt puhelinpalvelukeskuksen avaamista jo kesäkuussa 2000). Koska Telecomin kanssa on tehty kahden vuoden sopimus, johon kuuluu tilojen järjestäminen sekä henkilöstön palkkaaminen ja kouluttaminen, vaikuttaa epätodennäköiseltä, että myöhemmin järjestettäisiin tarjouskilpailu, jossa kilpailevat yritykset olisivat samassa tilanteessa. Telecom Italian hoitama puhelinpalvelukeskus koski myös muita kassoja, kuten INPSia ja INAILia lähes samoin ehdoin ja samoissa määräajoissa. Katsooko komissio, 1. että edellä mainittu päätös nro 1352/2000 on laiton sovelletun menettelyn takia ja että operaation laajuus (noin 7 miljardia kahdessa vuodessa ilman puhelinkuluja, joista vastaa kyseinen laitos, mikä on selvästi enemmän kuin säädetään direktiivin 92/50/ETY(1) 7 artiklassa) huomioon ottaen pitäisi järjestää unionin laajuinen tarjouskilpailu 18. kesäkuuta 1992 annetun neuvoston direktiivin 92/50/ETY mukaisesti? 2. että ottaen huomioon tähän call center -operaatioon liittyvien laitosten (INPS, INAIL ja INPDAP) taloudellinen paino ollaan ilman kilpailua ja sellaisin toimin, joiden lainmukaisuutta voidaan epäillä, luomassa Telecomille hallitsevaa asemaa uusien viestintäteknologioiden markkinoilla? (1) EYVL L 209, 24.7.1992, s. 1. Frederik Bolkesteinin komission puolesta antama vastaus (5. marraskuuta 2001) 1. Komissio on jo käynnistänyt tutkimukset siitä, onko arvoisan parlamentin jäsenen mainitsema Inpdapin Telecom Italialle myöntämä call center -palvelua koskeva sopimus julkisia hankintoja koskevan yhteisön lainsäädännön mukainen. Tähän mennessä saatujen tietojen perusteella tämän sopimuksen myöntäminen ei näyttäisi kuuluvan julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY soveltamisalaan sopimuskumppanin valintasääntöjen osalta, koska tarjotut palvelut eivät ilmeisesti kuulu pääosiltaan tämän direktiivin liitteessä I A tarkoitettuihin palveluihin. Kyseisessä sopimuksessa on kuitenkin noudatettava EY:n perustamissopimuksen määräyksiä palvelujen vapaan tarjoamisen ja sijoittautumisvapauden osalta sekä yleisiä periaatteita syrjimättömyydestä, yhdenvertaisesta kohtelusta, suhteellisuudesta ja avoimuudesta. Etenkin avoimuusperiaatteen noudattamisen osalta Euroopan yhteisöjen tuomioistuin on todennut, että tämän hankintaviranomaisia koskevan avoimuusvelvollisuuden sisältönä on taata kaikkien potentiaalisten tarjoajien eduksi se, että hankinnasta ilmoitetaan asianmukaisessa laajuudessa, minkä ansiosta palveluhankinnat avautuvat kilpailulle ja hankintasopimuksia koskevien tekomenettelyiden puolueettomuutta voidaan valvoa (katso etenkin asiassa C-324/98, Telaustria, 7 päivänä joulukuuta 2000 annettu tuomio, 6162 kohta). 2. Komissio on myös aloittanut tutkimukset edellä mainitun sopimuksen kaltaisista Inailin ja Inpsin Telecom Italian kanssa tekemistä sopimuksista. Tarkoituksena on selvittää sopimusten myöntämisessä sovelletut säännöt ja varmistua siitä, että kyseiset yhteisöt ovat sopimuskumppanin valintamenettelyssä noudattaneet yhteisön lainsäädäntöä. Jos tutkimuksissa kävisi ilmi, että Inpdapin, Inailin ja Inpsin menettelyt ovat yhteisön määräysten ja periaatteiden ja etenkin avoimuusperiaatteen vastaisia, komissio voisi joutua aloittamaan rikkomisesta johtuvan menettelyn EY:n perustamissopimuksen 226 artiklan (entisen 169 artiklan) mukaisesti.